10)

Pēc regulas 57. panta iekļauj šādu VIa nodaļu: “VIa NODAĻA PRIVĀTĀ UZGLABĀŠANA 2007./2008. TIRDZNIECĪBAS GADĀ 57.a pants Konkursa procedūra Lai noteiktu atbalstu, kas piešķirams saistībā ar baltā cukura privātas uzglabāšanas līguma izpildi, Komisija saskaņā ar Regulas (EK) Nr. 318/2006 39. panta 2. punktā noteikto kārtību, var ar Komisijas regulu uz ierobežotu laiku uzsākt konkursa procedūru (turpmāk – “konkursa procedūras sākšanas regula”). 57.b pants Konkursa procedūras sākšana 1. Regulu, ar ko sāk konkursa procedūru, var pieņemt līdz 2008. gada 31. jūlijam. 2. Konkursa procedūru var uzsākt attiecībā uz krājumā esošu vai tam paredzētu cukuru, ja ievēroti šādi nosacījumi: a) Kopienas baltā cukura vidējā cena, kas reģistrēta, izmantojot cenu informācijas sistēmu, ir zemāka par 85 % no salīdzināmās cenas; un b) tirgus situācija liecina, ka reģistrētās baltā cukura vidējās cenas, visticamāk, saglabāsies nemainīgas vai zemākas par minēto līmeni, arī ņemot vērā tirgus pārvaldības mehānisma paredzamo ietekmi, īpaši izņemšanu no aprites. 3. Var uzsākt konkursa procedūru tikai attiecībā uz dalībvalstī apstiprinātu uzņēmēju krājumā esošu vai tam paredzētu cukuru, ja ievēroti šādi nosacījumi: a) Kopienas baltā cukura vidējā cena, kas reģistrēta, izmantojot cenu informācijas sistēmu, ir zemāka par salīdzināmo cenu; un b) attiecīgajā dalībvalstī baltā cukura vidējā cena, kas reģistrēta, izmantojot cenu informācijas sistēmu, ir zemāka par 80 % no salīdzināmās cenas. 4. Konkursa procedūras sākšanas regulā ir šāda informācija: a) laika periods, kuram izsludināts piedāvājumu konkurss (“piedāvājuma periods”), un termiņi, līdz kuriem var iesniegt piedāvājumus konkursam; b) piedāvājumu iesniegšanas termiņu sākums un beigas; c) gadījumos, kad piemēro 3. punktu, dalībvalstis, kurās tiek vai tiks glabāts cukurs; d) attiecīgā gadījumā kopējais daudzums, uz kuru attiecas piedāvājumu konkursa procedūra, 3. punkta piemērošanas gadījumā norādot to katrai dalībvalstij; e) uzglabāšanas periods atbilstīgi 57.j pantam; f) minimālais daudzums, kas jāparedz katrā piedāvājumā; g) nodrošinājuma apjoms katrai vienībai; h) dalībvalstu kompetentās iestādes, kurām jānosūta piedāvājumi konkursam. 5. Konkursu uz ierobežotu laika posmu var slēgt pirms piedāvājuma perioda beigām saskaņā ar Regulas (EK) Nr. 318/2006 39. panta 2. punktā noteikto procedūru. 57.c pants Prasības attiecībā uz cukuru Konkursā piedāvātais cukurs atbilst šādām prasībām: a) baltais cukurs kristāliskā formā, neiesaiņots un/vai iesaiņots lielmaisos (800 kg vai vairāk) un/vai 50 kg maisos; b) ražots atbilstīgi kvotai tajā tirdzniecības gadā, kurā tas piedāvāts konkursam, izņemot balto cukuru, kas ir izņemts no aprites, pārnests uz nākamo tirdzniecības gadu vai uzglabāts valsts intervencē; c) nebojāts, tirdzniecībai piemērotā kvalitātē, labi birstošs, un mitruma saturs tajā nepārsniedz 0,06 %. 57.d pants Piedāvājumu iesniegšana 1. Piedāvājumus iesniedz 7. panta 1. punkta a) apakšpunktā minētie apstiprinātie uzņēmēji, kuri ir Kopienā dibināti un reģistrēti kā PVN maksātāji. 2. Visus piedāvājumus iesniedz tās dalībvalsts kompetentajai iestādei, kurā cukurs tiks uzglabāts. Ja saskaņā ar 57.b panta 3. punktu konkursa procedūru uzsāk tikai vienā vai vairākās dalībvalstīs, konkursa piedāvājumus iesniedz attiecīgajās dalībvalstīs. 3. Piedāvājumus var iesniegt, izmantojot elektroniskos sakaru līdzekļus, saskaņā ar metodi, ko uzņēmējiem dara pieejamu attiecīgā dalībvalsts. Dalībvalstu kompetentās iestādes var pieprasīt, ka elektroniski iesniegtajiem piedāvājumiem jābūt parakstītiem, izmantojot uzlaboto elektronisko parakstu Eiropas Parlamenta un Padomes Direktīvas 1999/93/EK (11) 2. panta 2. punkta nozīmē. Visos pārējos gadījumos kompetentās iestādes pieprasa, lai tiktu izmantots tāds elektroniskais paraksts, kura drošība ir ekvivalenta attiecībā uz funkcionalitāti parakstiem, kuriem izmantoti tādi paši noteikumi un nosacījumi, kas attiecībā uz elektroniskiem un digitalizētiem dokumentiem paredzēti Komisijas Lēmumā 2004/563/EK, Euratom (12) un tā īstenošanas noteikumos. 4. Piedāvājums ir spēkā, ja ir ievēroti šādi nosacījumi: a) tajā ir atsauce uz konkursa procedūras sākšanas regulu un norādīts piedāvājumu iesniegšanas posma beigu termiņš; b) norādīti piedāvājuma iesniedzēja identifikācijas dati: nosaukums, adrese un PVN reģistrācijas numurs; c) norādīts daudzums, uz kuru attiecas konkursa procedūra; d) norādīta piedāvātā atbalsta likme dienā un par tonnu euro un centos; e) konkursa dalībnieks līdz piedāvājumu iesniegšanas posma termiņa beigām ir iemaksājis nodrošinājumu saskaņā ar III sadaļu Regulā (EEK) Nr. 2220/85, kā arī minētajā termiņā par to ir iesniedzis attiecīgus apliecinājumus; f) tajā nav nekādu citu konkursa dalībnieka izvirzītu nosacījumu, izņemot šajā regulā un konkursa procedūras uzsākšanas regulā minētos; g) tas ir sagatavots tās dalībvalsts oficiālajā valodā vai vienā no oficiālajām valodām, kurā tiek iesniegts konkursam. 5. Piedāvājumus pēc iesniegšanas nedrīkst atsaukt vai grozīt. 6. Uzskatāms, ka apstiprinātais cukura ražotājs, kas iesniedz piedāvājumu, ir iepazinies ar konkursa procedūrai piemērojamiem noteikumiem un ir tos akceptējis. 57.e pants Piedāvājumu izskatīšana 1. Dalībvalstu kompetentās iestādes izskata piedāvājumus, ņemot vērā 57.d panta 4. punktā minētos elementus. Tās pieņem lēmumu par piedāvājumu derīgumu. 2. Personām, kuras ir pilnvarotas saņemt un izskatīt piedāvājumus, ir noteiktas saistības par tiem neizpaust nekādas ziņas nepiederošām personām. 3. Par prasībām neatbilstošu konkursa piedāvājumu dalībvalsts kompetentās iestādes attiecīgi informē tā iesniedzēju. 57.f pants Piedāvājumu paziņošana Komisijai 1. Visus par derīgiem atzītos piedāvājumus dalībvalstu kompetentās iestādes paziņo Komisijai. 2. Paziņojumos nedrīkst iekļaut 57.d panta 4. punkta b) apakšpunktā minētos datus. 3. Paziņojumi jāsniedz, izmantojot elektroniskos sakaru līdzekļus, atbilstīgi metodei, kuru Komisija norādījusi dalībvalstīm, termiņā, kas noteikts konkursa procedūras sākšanas regulā. Paziņojumu forma un saturs jānosaka, ņemot vērā paraugus, kurus Komisija nodevusi dalībvalstīm. 4. “Nulles” paziņojumi dalībvalstīm jāsniedz Komisijai 3. punktā minētajā termiņā. 57.g pants Lēmums uz piedāvājumu pamata 1. Ņemot vērā konkursa piedāvājumus, kas paziņoti atbilstoši 57.f panta 3. punktam, Komisija pieņem lēmumu saskaņā ar procedūru, kura noteikta Regulas (EK) Nr. 318/2006 39. panta 2. punktā: a) nenoteikt maksimālo atbalsta apjomu vai b) noteikt maksimālo atbalsta apjomu. 2. Piedāvājumiem, kas iesniegti par atbalstu maksimālā apjomā, ja tiek piemērots 57.b panta 4. punkta d) apakšpunkts, Komisija nosaka koeficientu, kurš jāpiemēro piedāvāto daudzumu piešķiršanai. Atkāpjoties no 57.d panta 5. punkta, konkursa dalībnieks, attiecībā uz kuru šāds koeficients tiek piemērots, var atsaukt savu piedāvājumu. 3. Lēmumu par atbalstu saistībā ar privāto uzglabāšanu publicē Eiropas Savienības Oficiālajā Vēstnesī. 57.h pants Individuāli lēmumi attiecībā uz piedāvājumiem 1. Ja saskaņā ar 57.g panta 1. punkta b) apakšpunktu ir noteikts maksimālais atbalsta apjoms, dalībvalstu kompetentās iestādes pieņem saskaņā ar 57.f pantu paziņotos piedāvājumus, kas ir vienādi ar maksimālo apjomu vai zemāki par to, neskarot 57.g panta 2. punkta noteikumus. Visus pārējos piedāvājumus noraida. 2. Ja maksimālais apjoms nav noteikts, noraida visus piedāvājumus. 3. Dalībvalstu kompetentās iestādes pieņem 1. un 2. punktā minētos lēmumus pēc Komisijas lēmuma publicēšanas par 57.g panta 1. punktā minēto atbalstu un paziņo konkursa dalībniekiem par konkursa rezultātu trīs darbdienu laikā pēc publicēšanas. 4. Veiksmīgā pretendenta tiesības un saistības nevar nodot citai personai. 57.i pants Informācija par uzglabāšanas vietu Piecu darbdienu laikā pēc dalībvalsts paziņojuma saņemšanas izraudzītais pretendents dalībvalsts kompetentajai iestādei paziņo: a) uzglabāšanas vietas vai vietu adresi un katrai uzglabāšanas vietai precīzu tvertņu vai partiju atrašanās vietu un atbilstošos daudzumus; b) vienam no turpmāk norādītajiem punktiem atbilstošu informāciju: i) apliecinājumu, ka daudzumi, uz kuriem attiecas konkursa piedāvājums, jau atrodas uzglabāšanas vietā atbilstīgi 57.k panta c) punktā minētajiem nosacījumiem; vai ii) datumu, kad uzglabāšanas vietā jānonāk katrai partijai, kas vēl neatrodas uzglabāšanas vietā, un laiku, kas vajadzīgs, lai panāktu līgumā paredzēto daudzumu atbilstību 57.k panta c) punktā minētajiem nosacījumiem. Izraudzītais pretendents par katru partiju, kas nonāk uzglabāšanas vietā, norāda daudzumu un precīzu atrašanās vietu. 57.j pants Līgumu specifikācija un uzglabāšanas periods 1. Pēc tam, kad saņemta visa 57.i pantā minētā informācija, dalībvalsts kompetentā iestāde paziņo izraudzītajam pretendentam, ka ir sniegta visa vajadzīgā informācija un no minētā brīža līgums uzskatāms par noslēgtu. 2. Līgumā ietver šajā nodaļā, konkursa procedūras sākšanas regulā, konkursa piedāvājumā minētos noteikumus, kā arī 57.i pantā minēto informāciju. 3. Līguma noslēgšanas datums ir diena, kurā dalībvalsts kompetentā iestāde līgumslēdzējai pusei sniedz paziņojumu saskaņā ar 1. punktu. 4. Attiecībā uz cukuru, kas jau atrodas uzglabāšanā, līgumā paredzētais uzglabāšanas periods sākas nākamajā dienā pēc līguma noslēgšanas. Attiecībā uz cukuru, kas vēl neatrodas uzglabāšanā, līgumā paredzētais uzglabāšanas periods sākas nākamajā dienā pēc tam, kad viss līgumā paredzētais daudzums ir pieņemts uzglabāšanā. 5. Līgumā paredzētā uzglabāšanas perioda pēdējā diena ir 2008. gada 31. oktobris, ņemot vērā 57.m pantu. 57.k pants Līgumslēdzēju pušu saistības Līgums uzliek līgumslēdzējai pusei vismaz šādus pienākumus: a) novietot uzglabāšanā līgumā paredzēto daudzumu līgumā paredzētajā uzglabāšanas periodā un uzglabāt to, uzņemoties risku un uz sava rēķina, apstākļos, kas nodrošina 57.c pantā minēto produkta īpašību saglabāšanu, uzglabātos produktus neaizvietojot vai nepārvedot uz citu uzglabāšanas vietu; tomēr izņēmuma gadījumos un pēc pienācīgi pamatota pieprasījuma kompetentā iestāde var atļaut pārvietot uzglabājamos produktus; b) saglabāt svēršanas dokumentāciju, kas uzrādīti brīdī, kad cukurs nonāk uzglabāšanas vietā; c) nodrošināt, ka uzglabājamie produkti ir viegli un individuāli identificējami. Katru individuāli uzglabāto vienību marķē, norādot līguma numuru, produktu un svaru; d) ļaut kompetentajai iestādei jebkurā laikā pārbaudīt, vai visas līgumsaistības ir izpildītas. 57.l pants Nodrošinājums 1. Nodrošinājums, kas iesniegts saskaņā ar 57.d panta 4. punkta e) apakšpunktu Regulas (EEK) Nr. 2220/85 20. panta 2. punkta nozīmē, jo īpaši paredzēts, lai: a) konkursa piedāvājums netiktu atsaukts; b) līguma noslēgšanas vajadzībām tiktu sniegta 57.i pantā minētā informācija; c) līgumā paredzētais daudzums attiecīgajā uzglabāšanas periodā tiktu uzglabāts atbilstīgi 57.k pantā minētajiem nosacījumiem. 2. Nodrošinājumu nekavējoties atmaksā gadījumā, ja piedāvājums atzīts par nederīgu, nav izraudzīts par pretendentu vai ir atsaukts saskaņā ar 57.g panta 2. punktu. 3. Nodrošinājumu atmaksā par to daudzumu, attiecībā uz kuru ir izpildītas saistības saskaņā ar 57.o panta 2. punktu. 57.m pants Līguma termiņa saīsināšana Pamatojoties uz tendencēm cukura tirgū, Komisija saskaņā ar Regulas (EK) Nr. 318/2006 39. panta 2. punktā noteikto procedūru var atļaut līgumslēdzējai pusei realizēt līgumā ietverto cukuru pirms līgumā paredzētā uzglabāšanas laika beigām. 57.n pants Avansa maksājums Pēc 60 dienu uzglabāšanas pēc līgumslēdzējas puses pieprasījuma var veikt atbalsta vienreizēju avansa maksājumu ar noteikumu, ka līgumslēdzēja puse iemaksā nodrošinājumu, kas ir vienāds ar avansa maksājumu, kam pieskaitīti 10 %. Šādā gadījumā 57.l pantā minēto nodrošinājumu atmaksā. Avansa maksājums nepārsniedz trīs mēnešu uzglabāšanas laikam atbilstīgo atbalsta summu. Pirmajā daļā minēto nodrošinājumu atmaksā, tiklīdz ir samaksāts atbalsta summas atlikums. 57.o pants Atbalsta maksājums 1. Atbalsta summu vai, gadījumā, ja saskaņā ar 57.n punktu ir izmaksāts avanss, atbalsta summas atlikumu maksā, pamatojoties uz maksājuma pieteikumu un tikai tad, kad izpildītas līgumsaistības. Atbalsta summu vai atbalsta summas atlikumu maksā pēc galīgās pārbaudes un 120 dienu laikā pēc dienas, kurā iesniegts atbalsta maksājuma pieteikums. 2. Prasības attiecībā uz līgumā paredzēto daudzumu uzskata par izpildītām tikai tad, kad daudzums ir pārbaudīts tā, kā minēts 57.p panta 5. punktā. Tomēr dalībvalstis var pieņemt lēmumu, ka prasības attiecībā uz līgumā paredzēto daudzumu uzskatāmas par izpildītām, pamatojoties uz pieļaujamības robežu, kas nepārsniedz 1 % no līgumā paredzētā daudzuma. Ja līgumā paredzētajā uzglabāšanas periodā faktiski uzglabātais daudzums ir mazāks par līgumā paredzēto, ņemot vērā iespējamo pieļaujamības robežu, bet ne mazāks par 80 % no līgumā paredzētā daudzuma, atbalstu par faktiski uzglabāto daudzumu samazina uz pusi. Ja līgumā paredzētajā uzglabāšanas periodā faktiski uzglabātais daudzums ir mazāks nekā 80 % no līgumā minētā daudzuma, atbalstu neizmaksā. 57.p pants Pārbaude 1. Trīsdesmit dienu laikā pēc līguma noslēgšanas dalībvalsts kompetentā iestāde veic sākotnējo pārbaudi un jo īpaši: a) identificē uzglabāšanas tvertnes vai partijas; b) pārbauda uzglabāto produktu svaru, pamatojoties uz sākotnējās svēršanas dokumentāciju un krājumiem, kā arī finanšu pārskatus, ja iespējams, veicot fizisku pārbaudi ar kontrolsvēršanu. Kontrolsvēršanai paredzētajam paraugam jābūt reprezentatīvam un jāatbilst vismaz 5 % no kopējā daudzuma; c) ņem paraugu, kas reprezentē līgumā paredzēto daudzumu, un to analizē iespējami drīz, lai nodrošinātu cukura atbilstību 57.c pantā minētajām prasībām. 2. Ja analīzes rezultāts apliecina, ka cukurs neatbilst 57.c pantā minētajām prasībām, viss līgumā paredzētais daudzums tiek noraidīts un 57.d panta 4. punkta e) apakšpunktā minētais nodrošinājums tiek ieturēts. 3. Dalībvalsts pienācīgi pamatotu iemeslu dēļ 1. punkta pirmajā daļā paredzēto termiņu var pagarināt par 15 dienām. 4. Iestāde, kas atbild par pārbaudes veikšanu: a) vai nu apzīmogo produktus pēc līgumiem, partijām vai mazākiem daudzumiem sākotnējo pārbaužu laikā; b) vai veic iepriekš nepaziņotu pārbaudi, lai pārliecinātos, ka līgumā paredzētais daudzums atrodas uzglabāšanas vietā. Pārbaudes pamatā ir krājumi un finanšu pārskati, ja iespējams, veicot fizisku pārbaudi ar parauga kontrolsvēršanu. Kontrolsvēršanai paredzētajam paraugam jābūt reprezentatīvam un jāatbilst vismaz 5 % no kopējā daudzuma. 5. Uzglabāšanas perioda pēdējā mēnesī par pārbaudēm atbildīgā iestāde atbilstīgi 4. punkta b) apakšpunktam veic iepriekš nepaziņotu noslēguma pārbaudi, lai pārliecinātos, ka līgumā paredzētais daudzums atrodas uzglabāšanas vietā. 6. Gadījumā, ja nozīmīgi pārkāpumi skar vismaz 5 % no atsevišķā līgumā paredzētā produktu daudzuma, kam veic pārbaudi, tad palielina parauga apjomu, kuru nosaka par pārbaudēm atbildīgā iestāde. 57.q pants Pārbaužu ziņojumi Par pārbaudēm, kas veiktas, ievērojot 57.p pantu, sagatavo ziņojumu, kurā norādīts: a) pārbaudes uzsākšanas datums un laiks; b) tās ilgums; c) veiktās darbības, jo īpaši sīkas ziņas par pārbaudītajiem dokumentiem un produktiem, kā arī atsauces uz tiem; d) konstatējumi un secinājumi. Ziņojumu paraksta atbildīgais inspektors, un to apstiprina vai nu līgumslēdzējs, vai, vajadzības gadījumā, par uzglabāšanu atbildīgā persona, un to iekļauj maksājumu dokumentos. 57.r pants Sankcijas 1. Ja tiek konstatēts, ka piedāvājumu konkursa dalībnieka iesniegtajā dokumentā, uz kuru pamatojoties tiek piešķirtas tiesības, kas izriet no šīs nodaļas, ir sniegta nepareiza informācija, un ja šai nepareizajai informācija ir izšķiroša nozīme minēto tiesību piešķiršanā, dalībvalstu kompetentās iestādes piedāvājumu konkursa dalībniekam liedz iespēju piedalīties konkursa procedūrā cukura privātās uzglabāšanas atbalsta saņemšanai uz vienu gadu no dienas, kurā pieņemts galīgais administratīvais lēmums, ar kuru konstatēts pārkāpums. 2. Šā panta 1. punktu nepiemēro, ja konkursa dalībnieks kompetentajai iestādei pierāda, ka 1. punktā minēto situāciju nav radījusi viņa rupja neuzmanība vai ka tā radusies nepārvaramas varas apstākļos vai acīmredzamas kļūdīšanās dēļ. 3. Dalībvalstis informē Komisiju par 1. punkta piemērošanas gadījumiem. Komisija dara šo informāciju pieejamu pārējām dalībvalstīm. 57.s pants Paziņojums Komisijai Dalībvalstis ziņo Komisijai par cukura daudzumiem, attiecībā uz kuriem saskaņā ar 57.h panta 1. punktu ir pieņemti konkursa piedāvājumi un: a) par kuriem pēc tam nav noslēgts attiecīgs līgums; vai b) par kuriem pēc tam ir noslēgts līgums, kuru nācās atcelt līgumā paredzēto saistību neizpildes dēļ; c) kuri atbrīvoti no līgumsaistību izpildes atbilstīgi Komisijas lēmumam saskaņā ar 57.m pantu. Pirmajā daļā minētajā paziņojumā norāda attiecīgās konkursa procedūras posmu un to sniedz, cik drīz vien iespējams, bet ne vēlāk kā attiecīgi nākamā mēneša 10. dienā. Paziņojumu forma un saturs jānosaka, ņemot vērā paraugus, kurus Komisija nodevusi dalībvalstīm.